CELEX: 62010TN0113
Language: fi
Date: 2010-03-08 00:00:00
Title: Asia T-113/10: Kanne 8.3.2010 — Espanja v. komissio

1.5.2010   
            
            
               FI
            
            
               Euroopan unionin virallinen lehti
            
            
               C 113/74
            
         Kanne 8.3.2010 — Espanja v. komissio
   (Asia T-113/10)
   2010/C 113/108
   Oikeudenkäyntikieli: espanja
   
      Asianosaiset
   
   
      Kantaja: Espanjan kuningaskunta (asiamies: J. Rodríguez Cárcamo)
   
      Vastaaja: Euroopan komissio
   
      Vaatimukset
   
   
               —
            
            
               Euroopan aluekehitysrahastosta (EAKR) tavoitteen 2 kohdealueeseen kuuluvalla Baskimaalla toteuttavalle toimintaohjelmalle (1997–1999) Espanjassa 5.2.1998 tehdyllä päätöksellä K(98) 121, EAKR nro 97.11.09.007, alun perin myönnetyn tuen vähentämisestä 23.12.2009 tehty komission päätös K(2009) 10678 on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Nyt esillä olevan riita-asian juuret juontavat 5.2.1998 tehtyyn päätökseen K(98) 121, jolla komissio myönsi Euroopan aluekehitysrahastosta (EAKR) ja Euroopan sosiaalirahastosta (ESR) tukea Baskimaan alueella toteutettavalle toimintaohjelmalle, joka kuului rakennetoimia koskeviin yhteisön tukipuitteisiin tavoitteen 2 kohdealueeseen kuuluvilla Espanjan alueilla vuosina 1997–1999; EAKR:sta myönnettävän tuen enimmäismäärä oli 291 862 367 euroa.
   Riidanalaisen päätöksen mukaan tämän ohjelman toteuttamisessa 37:sta tarkastetusta ohjelmasta 24:n osalta havaittiin säännönvastaisuuksia, jotka koskevat yhteensä 4 844 712 820 Espanjan pesetan kokonaismäärää ja jotka merkitsevät 27 794 540,77 euron suuruista rahoituksellista oikaisua.
   Kantaja esittää seuraavat kanneperusteet:
   
               —
            
            
               19.12.1988 annetun neuvoston asetuksen (ETY) N:o 4253/88 (1) 24 artiklaa on rikottu, koska riidanalaisessa päätöksessä on sovellettu ekstrapolaatiomenetelmää, eikä tässä artiklassa sallita ekstrapolaation soveltamista konkreettisissa toimissa todettujen säännönvastaisuuksien osalta kaikkiin toimiin, jotka sisältyvät EAKR:sta saaduilla varoilla rahoitettuihin toimintaohjelmiin. Komission riidanalaisessa päätöksessä toteuttamalta oikaisulta puuttuu oikeudellinen perusta, koska 15.10.1997 hyväksytyillä komission sisäisillä suuntaviivoilla, jotka koskevat nettomääräisiä rahoituskorjauksia asetuksen (ETY) N:o 2052/88 24 artiklan soveltamisesta, ei ole yhteisöjen tuomioistuimen asiassa Espanja vastaan komissio 6.4.2000 antaman tuomion (2) mukaan oikeusvaikutuksia jäsenvaltioihin nähden ja 24 artikla mahdollistaa vain sellaisten tukien vähennykset, joiden tarkastaminen vahvistaa säännönvastaisuuden olemassaolon; tätä periaatetta loukataan, jos oikaisut suoritetaan ekstrapolaation avulla.
            
         
               —
            
            
               Toissijaisesti on rikottu asetuksen (ETY) N:o 4253/88 24 artiklaa yhdessä SEU 4 artiklan 3 kohdan (vilpittömän yhteistyön periaate) kanssa, koska oikaisu on tehty ektrapolaation avulla, vaikka toteutus-, valvonta- tai tilintarkastusjärjestelmässä ei ole todettu puutteita muutettujen sopimusten osalta, koska hallinnointielimet ovat soveltaneet Espanjan lainsäädäntöä, jota unionin tuomioistuin ei ole todennut unionin oikeuden vastaiseksi. Se, että toimivaltaiset viranomaiset soveltavat kansallista lainsäädäntöä, vaikka se voisikin johtaa siihen, että komissio toteaa säännönvastaisuuksia taikka unionin oikeuden konkreettisia rikkomisia, ei voi toimia ektrapolaation lähtökohtana toteutuksessa ilmenneiden puutteiden vuoksi, jos unionin tuomioistuin ei ole todennut näiden elinten soveltamaa lakia unionin oikeuden vastaiseksi eikä komissio ole nostanut jäsenvaltiota vastaan SEUT 258 artiklan nojalla kannetta.
            
         
               —
            
            
               Toissijaisesti on rikottu asetuksen (ETY) N:o 4253/88 24 artiklaa, koska ektrapolaation käyttämiselle rahoituksellisia oikaisuja varten esitetyt esimerkkitapaukset eivät ole edustavia. Komissio on lähtenyt ekstrapolaatiossaan erittäin rajoitetusta esimerkkitapausten määrästä (37 tapausta 3 348:sta), jotka eivät kata kaikkia toimintaohjelman olennaisia alueita; se on sisällyttänyt tähän Espanjan viranomaisten aikaisemmin poistamia menoja, se on käyttänyt lähtökohtanaan ilmoitettuja menoja eikä niille myönnettyä tukea ja se on käyttänyt atk-ohjelmistoa, jonka luotettavuus on alle 85 prosenttia. Tämän vuoksi esimerkkitapaukset eivät täytä välttämättömiä edustuksellisuusvaatimuksia, jotta ne voisivat toimia lähtökohtana ekstrapolaatiolle.
            
         
               —
            
            
               Lopuksi Espanjan viranomaisille osoitettu tiedonanto säännönvastaisuuksista — joka annettiin elokuussa 2005, vaikka useimmissa tapauksissa kyseessä olivat vuosina 1998 ja 1999 tapahtuneet säännönvastaisuudet — on katsottava vanhentuneeksi asetuksen N:o 2988/95 (3) 3 artiklassa säädetyn neljän vuoden määräajan kulumisen vuoksi.
            
         
      (1)  Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19.12.1988 annettu neuvoston asetus (ETY) N:o 4253/88 (EYVL L 374, 31.12.1988, s. 1).
   
      (2)  Asia C-443/97, Kok., s. I-2415.
   
      (3)  Euroopan yhteisöjen taloudellisten etujen suojaamisesta 18.12.1995 annettu neuvoston asetus (EY, Euratom) N:o 2988/95 (EYVL L 312, 23.12.1995, s. 1).